Il-Kummissjoni ppubblikat ukoll il-Valutazzjoni tal-Impatt tal-Bidu fuq is-sit web tagħha għal erba’ ġimgħat, u rċeviet feedback mingħand Franza, il-Kroazja, l-Ukrajna u mittent anonimu wieħed.

•Ġbir u użu tal-għarfien espert

Il-proposta tibni fuq l-evidenza miġbura fl-istudju tad-DĠ REGIO “The effects of COVID-19 induced border closures on cross-border regions - An empirical report covering the period March to June 2020” (“L-effetti tal-għeluq tal-fruntieri kkawżat mill-COVID-19 fuq reġjuni transfruntiera - Rapport empiriku li jkopri l-perjodu minn Marzu sa Ġunju 2020”) u “20 case studies covering the period March to June 2020” (“20 studju ta’ każijiet li jkopru l-perjodu minn Marzu sa Ġunju 2020”).

Il-Kummissjoni straħet ukoll fuq l-istudji dwar il-kostijiet tan-nuqqas ta’ Schengen, imħejjija mill-Parlament Ewropew, in-notifiki tal-Istati Membri dwar l-introduzzjoni mill-ġdid temporanja ta’ verifiki fil-fruntieri interni u r-reazzjonijiet mill-pubbliku manifestati fil-korrispondenza mibgħuta lill-Kummissjoni.

•Valutazzjoni tal-impatt

F’konformità mal-politika tagħha ta’ “Regolamentazzjoni Aħjar”, il-Kummissjoni wettqet Valutazzjoni tal-Impatt. Il-Valutazzjoni tal-Impatt evalwat tliet għażliet ta’ politika: Għażla 1 - Liġi mhux vinkolanti. Din l-għażla kkunsidrat miżuri ta’ liġi mhux vinkolanti li jibbażaw fuq it-tagħlimiet meħuda mill-kriżi tal-COVID-19 u oħrajn li jinkoraġġixxu l-użu ta’ miżuri alternattivi minflok verifiki fil-fruntieri interni. Bħala tali, hija segwiet l-approċċ preċedenti tal-Kummissjoni fil-Komunikazzjoni tal-2016 “Lura lejn Schengen – Pjan ta’ Direzzjoni” u r-Rakkomandazzjoni dwar verifiki proporzjonati tal-pulizija u l-kooperazzjoni tal-pulizija fiż-żona Schengen. Skont din l-għażla, ġew ikkunsidrati wkoll miżuri ta’ liġi mhux vinkolanti dwar koordinazzjoni aħjar tal-miżuri fil-fruntieri esterni f’sitwazzjoni ta’ kriżi. L-objettivi speċifiċi kienu mistennija li jintlaħqu permezz ta’ Komunikazzjoni dwar il-futur ta’ Schengen (l-hekk imsejħa Strateġija ta’ Schengen) u, possibbilment, aġġornamenti tar-Rakkomandazzjonijiet rilevanti (b’mod partikolari tar-Rakkomandazzjoni tal-2017 dwar verifiki proporzjonati tal-pulizija). Għażla 2 - Għażla mħallta (emenda mmirata tal-Kodiċi tal-Fruntieri ta’ Schengen flimkien ma’ liġi mhux vinkolanti). Din l-għażla kellha l-għan li tindirizza l-kritika miċ-ċittadini, mill-Parlament Ewropew, kif ukoll mill-Istati Membri tal-verifiki attwali fil-fruntieri interni li ilhom fis-seħħ għal tul ta' żmien. Hija tirrispondi wkoll għas-sejħa mill-akkademiċi. Din l-għażla kienet mistennija li tippermetti li jiġi żgurat li l-persuni jkunu jistgħu jiċċaqilqu liberament fiż-żona Schengen mingħajr ostakli bla bżonn, bis-saħħa tal-limitazzjoni tal-każijiet meta jiġu introdotti mill-ġdid verifiki fil-fruntieri interni. Fir-rigward tal-miżuri fil-fruntieri esterni, din l-għażla pproponiet, fid-dawl tal-gwida u r-rakkomandazzjonijiet adottati b’reazzjoni għall-COVID-19, li jiġu żviluppati “miżuri ta’ mitigazzjoni” li jeħtieġ li jitqiesu kull meta l-introduzzjoni mill-ġdid ta’ verifiki fil-fruntieri tkun inevitabbli. Barra minn hekk, din l-għażla kienet timplika l-adozzjoni ta’ bażi ġuridika ċara għall-impożizzjoni u t-tneħħija ta’ “projbizzjoni fuq id-dħul” għall-UE fil-każ ta’ theddida għas-saħħa pubblika, biex tiġi żgurata l-uniformità fil-fruntieri esterni fis-sitwazzjoni ta’ theddida għas-saħħa pubblika. Il-proposta attwali tinkorpora l-ideat żviluppati taħt din l-għażla. Għażla 3 - Għażla mħallta 2 (bidla aktar fundamentali tal-Kodiċi tal-Fruntieri ta’ Schengen, flimkien ma’ elementi ta’ liġi mhux vinkolanti). Din l-għażla qieset iż-żona Schengen mingħajr fruntieri bħala spazju integrali wieħed li jrid ma jkunx frammentat minn deċiżjonijiet ta’ Stati Membri individwali. Fid-dawl ta’ dan, hija pproponiet li tindirizza l-isfidi identifikati esklussivament fil-livell tal-UE, billi pprevediet li kwalunkwe deċiżjoni dwar l-introduzzjoni mill-ġdid ta’ verifiki fil-fruntieri interni tkun teħtieġ l-approvazzjoni minn qabel ta’ waħda mill-istituzzjonijiet tal-UE jew it-tneħħija għalkollox tal-possibbiltà ta’ introduzzjoni mill-ġdid ta’ verifiki fil-fruntieri interni. Fir-rigward tal-applikazzjoni ta’ miżuri fil-fruntieri esterni f’każ ta’ theddid għas-saħħa pubblika, ir-rimedji proposti ma jvarjawx mill-għażla 2 (restrizzjonijiet ġodda fuq l-ivvjaġġar mhux essenzjali fl-UE applikabbli fis-sitwazzjoni ta’ theddida għas-saħħa pubblika). Eżitu tal-Valutazzjoni tal-Impatt: Abbażi tas-sejbiet tar-rapport dwar il-Valutazzjoni tal-Impatt, l-Għażla 2 (approċċ imħallat) hija meqjusa bħala l-għażla ppreferuta. Din l-għażla tirrifletti l-aħjar punteġġ kumulattiv fir-rigward tal-effettività, l-effiċjenza u l-proporzjonalità. Hija tibbaża fuq it-tagħlimiet mill-passat u, fl-istess ħin, hija ambizzjuża biżżejjed. Hija tirrispetta l-fehmiet tal-Istati Membri dwar ir-rwol tal-verifiki fil-fruntieri fl-indirizzar ta’ theddid serju, filwaqt li fl-istess ħin tirrispetta wkoll l-aspettattivi leġittimi taċ-ċittadini tal-UE u ta’ persuni oħrajn li jibbenefikaw min-nuqqas ta’ verifiki fil-fruntieri interni fir-rigward tal-preservazzjoni taż-żona Schengen li tiffaċilita l-moviment tal-persuni u tal-merkanzija minħabba n-nuqqas ta’ kontrolli fil-fruntieri interni. Fir-rigward tal-impatti ekonomiċi, notevolment il-mekkaniżmu l-ġdid tal-ippjanar ta’ kontinġenza, ir-rispons għal sitwazzjonijiet ta’ kriżi li jaffettwaw diversi Stati Membri jew l-Istati Membri kollha fil-livell tal-UE u t-tisħiħ tal-użu ta’ miżuri alternattivi, kif ukoll ta’ miżuri ta’ mitigazzjoni, fejn xieraq, x’aktarx li jiffaċilitaw l-eżerċitar tal-moviment u/jew jillimitaw l-impatti negattivi tal-kontrolli fil-fruntieri interni fis-Suq Uniku. Bħala tali, din l-għażla tista’ tkun strumentali biex tillimita l-impatt ekonomiku negattiv tal-verifiki fil-fruntieri interni u, b’hekk, il-benefiċċji ekonomiċi ta’ din l-għażla jistgħu jkunu sinifikanti. Barra minn hekk, il-possibbiltà li tiġi adottata restrizzjoni tal-ivvjaġġar għall-UE kollha għall-ivvjaġġar mhux essenzjali applikabbli fil-fruntieri esterni f’sitwazzjoni ta’ theddida għas-saħħa pubblika tista’ tikkontribwixxi għal dan l-objettiv billi telimina raġuni probabbli għall-introduzzjoni mill-ġdid ta’ kontrolli fil-fruntieri interni. Din l-għażla tiżgura wkoll impatti soċjali pożittivi, bis-saħħa tal-ippjanar ta’ kontinġenza għal Schengen u l-kunċetti msaħħa tal-“miżura aħħarija”, li huma mistennija jillimitaw l-użu ta’ verifiki fil-fruntieri interni. L-ebda impatt ambjentali li jista’ jitkejjel ma huwa marbut mal-għażla ppreferuta. Min-naħa l-oħra, din l-għażla tista’ tinvolvi relattivament l-akbar impatt dirett fuq l-amministrazzjoni. Dan huwa dovut għaż-żamma tal-possibbiltà li jiġu introdotti mill-ġdid temporanjament verifiki fil-fruntieri interni u għaż-żieda ta’ obbligi ġodda, bħal valutazzjoni tar-riskju, notifika standardizzata dwar l-introduzzjoni mill-ġdid ta’ verifiki fil-fruntieri interni u obbligu li jsir rapportar regolari dwarhom. Madankollu, billi l-miżuri proposti f’din l-għażla jenħtieġ li jiksbu tnaqqis kumplessiv fl-użu tal-verifiki fil-fruntieri, il-piż amministrattiv addizzjonali jenħtieġ li jkun limitat. Ma saret l-ebda analiżi speċifika dwar il-miżuri proposti biex tiġi miġġielda l-istrumentalizzazzjoni tal-migranti, minħabba li l-proposta, f’dan ir-rigward, hija maħsuba biex tiċċara r-regoli applikabbli.

Fid-19 ta’ April 2021, il-Kummissjoni ssottomettiet il-Valutazzjoni tal-Impatt lill-Bord tal-Iskrutinju Regolatorju (RSB). L-RSB ta opinjoni pożittiva b’kummenti. Dawn il-kummenti kienu relatati ma’ (i) in-nuqqas ta’ evidenza suffiċjenti dwar il-punti ta’ saħħa u d-dgħufijiet tal-miżuri ewlenin attwali tal-Kodiċi tal-Fruntieri ta’ Schengen, (ii) l-ambigwità tad-deskrizzjoni tal-għażliet ta’ politika u l-għażla ta’ implimentazzjoni, u (iii) l-analiżi mhux żviluppata biżżejjed tal-impatti. Sabiex tindirizza dawn il-kummenti, il-Kummissjoni kompliet tespandi b’mod partikolari d-data kwantitattiva u l-informazzjoni dwar il-fehmiet tal-partijiet ikkonċernati fir-rapport kollu biex issaħħaħ l-argumenti kwalitattivi mqajma dwar il-benefiċċji tat-tneħħija tal-kontrolli fil-fruntieri interni. Hija stabbiliet b’mod aktar ċar in-nuqqasijiet tal-proċess fl-2020 minn perspettiva ta’ Schengen, bir-Rispons Politiku Integrat tal-UE f'Sitwazzjonijiet ta' Kriżi (‘Integrated Political Crisis Response’ - IPCR) jiffoka l-ewwel fuq l-aspetti tas-saħħa qabel ma jdur għal aspetti oħrajn bħall-kontroll fil-fruntieri, filwaqt li ssottolinjat li minkejja li l-kontrolli fil-fruntieri jistgħu jkunu għodda effiċjenti, l-eliminazzjoni gradwali toħloq problemi sinifikanti u wriet aktar fid-dettall li miżuri alternattivi huma inqas għaljin mill-kontrolli fil-fruntieri, filwaqt li spiss jiksbu l-istess riżultat. Barra minn hekk, il-Kummissjoni żiedet id-diversi għażliet previsti. Fl-aħħar nett, ġiet inkluża informazzjoni profonda addizzjonali dwar l-objettiv tal-proposta preċedenti tal-2017, it-tagħlimiet meħuda min-negozjati tagħha u dwar il-perspettiva l-ġdida miġjuba mill-kriżi tal-COVID-19. Aktar informazzjoni dwar kif ir-rakkomandazzjonijiet tal-RSB huma riflessi fir-rapport dwar il-Valutazzjoni tal-Impatt tista’ tinstab fil-punt 3 tal-Anness I tal-Valutazzjoni tal-Impatt.

•Idoneità regolatorja u simplifikazzjoni